BRABRAND: Det er efterhånden næsten dagligt, at Østjyllands Politi i den daglige døgnrapport kan fortælle om en meget brugt metode, hvor 'køber' forsøger at snyde sælger med falske sms'er, hvori det hævdes, at den aftalte pris for handlen er overført til sælgers bankkonto. Når sælger så finder ud af, at der alligevel ikke er gået penge ind på kontoen, er 'køber' over alle bjerge med varen.

Torsdag aften var det så en 19-årig mand, der blev forsøgt snydt med metoden. Han havde sat et par sko til salg på Facebook og blev via Messenger kontaktet af en person, der gerne ville købe dem. De aftalte, at han skulle komme og prøve dem.

To drenge på henholdsvis 15 og 16 år dukkede lidt efter op på hans adresse i Brabrand, og den ene prøvede skoene, som han gerne ville betale for. Drengen viste en besked frem på telefonen, hvor der stod, at der var overført penge til den 19-åriges konto. Men da han selv tjekkede sin konto, kunne han ikke se, der var gået penge ind. Han bad derfor drengene om kontant betaling.